b'\n_START_ARTICLE_\nAlexandru Nicolschi\n_START_SECTION_\nSpion sovietic\n_START_PARAGRAPH_\nAlexandru Nicolschi s-a n\xc4\x83scut la 2 iunie 1915 \xc3\xaen Tiraspol. Era vorbitor de limba rus\xc4\x83. Tat\xc4\x83l s\xc4\x83u, morarul Alexandru Gr\xc3\xbcnberg, se \xc3\xaemboln\xc4\x83vise, iar cum mama sa, Rozalia, nu lucra, \xc3\xaen familie domnea s\xc4\x83r\xc4\x83cia. T\xc3\xa2n\xc4\x83rul Nicolschi a reu\xc8\x99it s\xc4\x83 absolve opt clase de \xc8\x99coal\xc4\x83 \xc3\xaen ora\xc8\x99ul natal, dup\xc4\x83 care, din cauza s\xc4\x83r\xc4\x83ciei, s-a angajat \xc3\xaen anul 1930 calf\xc4\x83 \xc3\xaentr-un atelier de gravur\xc4\x83 \xc3\xaen metal. Dup\xc4\x83 un an, a intrat ucenic la un maistru bijutier, unde a lucrat p\xc3\xa2n\xc4\x83 \xc3\xaen 1937. \xc8\x98i-a satisf\xc4\x83cut stagiul militar la Ia\xc8\x99i, \xc3\xaen Regimentul 2 Transmisiuni. A l\xc4\x83sat la vatr\xc4\x83 la \xc3\xaenceputul anului 1940 cu gradul de caporal, absolvent al \xc8\x98colii militare de telefonie._NEWLINE_\xc3\x8en 1932 a aderat la Comsomol, organiza\xc8\x9bia de tineret a partidului comunist \xe2\x80\x93 motiv pentru care, \xc3\xaen martie 1933, a fost arestat de Siguran\xc8\x9ba Statului, fiind \xc3\xaens\xc4\x83 eliberat dup\xc4\x83 doar 5 zile de arest preventiv. Nicolschi a ocupat c\xc3\xa2teva func\xc8\x9bii \xc3\xaen ierarhia comsomolist\xc4\x83 local\xc4\x83 \xc8\x99i ulterior \xc3\xaen aceea a Partidului Comunist din Basarabia. Dup\xc4\x83 ocuparea Basarabiei de c\xc4\x83tre URSS \xc3\xaen iunie 1940, Nicolschi a fost angajat ca tehnician la Centrala telefonic\xc4\x83 din Chi\xc8\x99in\xc4\x83u. \xc3\x8en luna decembrie a aceluia\xc8\x99i an, I. A. Efimov, secretarul de cadre de la prim\xc4\x83ria Chi\xc8\x99in\xc4\x83ului l-a recomandat pentru a fi \xc3\xaencadrat \xc3\xaen Razvedka, direc\xc8\x9bia de spionaj din cadrul serviciului de informa\xc8\x9bii NKVD. Nicolschi a urmat un curs special de spionaj \xc3\xaen Cern\xc4\x83u\xc8\x9bi, \xc3\xaentr-un centru special creat pentru astfel de activit\xc4\x83\xc8\x9bi. Cursul a constat \xc3\xaen 60 de lec\xc8\x9bii a c\xc3\xa2te trei ore fiecare, la sf\xc3\xa2r\xc8\x99itul c\xc4\x83rora a fost oarecum familiarizat cu realit\xc4\x83\xc8\x9bile din Rom\xc3\xa2nia, \xc3\xaenv\xc4\x83\xc8\x9b\xc3\xa2nd s\xc4\x83 se poarte pe strad\xc4\x83, \xc3\xaen restaurante, trenuri, hoteluri etc._NEWLINE_NKVD-ul i-a \xc3\xaentocmit acte false, pe numele de Vasile \xc8\x98tef\xc4\x83nescu \xc8\x99i l-a trimis \xc3\xaen misiune \xc3\xaen Rom\xc3\xa2nia, pentru a str\xc3\xa2nge informa\xc8\x9bii privind mi\xc8\x99c\xc4\x83rile de trupe sau situa\xc8\x9bia economic\xc4\x83. \xc3\x8entr-o autobiografie din 1944, Nicolschi declara: \xe2\x80\x9e\xc3\x8en luna mai 1941 am plecat cu o misiune \xc3\xaen Rom\xc3\xa2nia. C\xc3\xa2nd am fost prins, ca s\xc4\x83-mi pot ascunde trecutul \xc8\x99i misiunea, mi-am schimbat numele \xc3\xaen Nicolschi Alexandru Sergheevici, originar din Tiraspol. Sub acest nume am fost cercetat de organele Biroului II Contrainforma\xc8\x9bii de la Bucure\xc8\x99ti \xc8\x99i sub acest nume m\xc4\x83 recomand p\xc3\xa2n\xc4\x83 ast\xc4\x83zi, 14 octombrie 1944\xe2\x80\x9d._NEWLINE_A trecut grani\xc8\x9ba \xc3\xaen Rom\xc3\xa2nia \xc3\xaen noaptea de 26 mai 1941 \xc8\x99i a fost arestat la dou\xc4\x83 ore dup\xc4\x83 intrarea frauduloas\xc4\x83 pe teritoriul rom\xc3\xa2nesc, dup\xc4\x83 ce fusese g\xc4\x83sit de doi gr\xc4\x83niceri dormind \xc3\xaentr-o c\xc4\x83pi\xc8\x9b\xc4\x83 de f\xc3\xa2n \xc8\x99i se demascase prin faptul c\xc4\x83 nu vorbea bine limba rom\xc3\xa2n\xc4\x83. Anchetat de ofi\xc8\x9berii rom\xc3\xa2ni de contrainforma\xc8\x9bii, Nicolschi a declarat c\xc4\x83: \xe2\x80\x9e...fiind dec\xc4\x83zut din punct de vedere fizic \xc8\x99i moral, am mers numai o mic\xc4\x83 distan\xc8\x9b\xc4\x83, nu \xc8\x99tiu c\xc3\xa2t, \xc8\x99i am hot\xc4\x83r\xc3\xa2t s\xc4\x83 nu merg mai departe\xe2\x80\x9d._NEWLINE_S-a prezentat cu numele de Aleksandr Sergheevici Nikolski \xc8\x99i a fost judecat pentru spionaj. Procurorul a cerut pedeapsa capital\xc4\x83, \xc3\xaens\xc4\x83 instan\xc8\x9ba i-a dat circumstan\xc8\x9be atenuante \xc8\x99i l-a condamnat prin sentin\xc8\x9ba nr. 481/7 iulie 1941 la munc\xc4\x83 silnic\xc4\x83 pe via\xc8\x9b\xc4\x83._NEWLINE_La sf\xc3\xa2r\xc8\x99itul lunii septembrie 1941 a fost transferat la  \xc3\xaenchisoarea din Aiud, unde \xc3\xae\xc8\x99i isp\xc4\x83\xc8\x99eau pedeapsa agen\xc8\x9bii sovietici captura\xc8\x9bi pe teritoriul Rom\xc3\xa2niei. La 28 august 1944, Nicolschi fost eliberat din deten\xc8\x9bie, \xc3\xaempreun\xc4\x83 cu ceilal\xc8\x9bi spioni sovietici (care aveau s\xc4\x83 intre \xc3\xaen structura de partid \xc8\x99i Securitate)._NEWLINE_\xc3\x8en anul 1991, fiind acuzat de c\xc4\x83tre realizatorii serialului Memorialul Durerii de exterminarea \xc3\xaen \xc3\xaenchisori a mii de rom\xc3\xa2ni, Alexandru Nicolschi s-a ar\xc4\x83tat vexat, a dat din m\xc3\xa2n\xc4\x83 a lehamite \xc8\x99i a r\xc4\x83spuns: \xe2\x80\x9eL\xc4\x83sa\xc8\x9bi c\xc4\x83 \xc8\x99tiu foarte bine cum a fost acolo. Am stat \xc8\x99i eu la \xc3\xaenchisoare!\xe2\x80\x9d\n_START_SECTION_\nGeneral de Securitate\n_START_PARAGRAPH_\nDup\xc4\x83 ocuparea sovietic\xc4\x83 a Rom\xc3\xa2niei, Alexandru Nicolschi a avansat rapid \xc3\xaen aparatul represiv comunist. A fost \xc3\xaencadrat imediat ca ajutor de responsabil politic al \xe2\x80\x9eForma\xc8\x9biunilor Patriotice de Lupt\xc4\x83\xe2\x80\x9d, organiza\xc8\x9bie paramilitar\xc4\x83 a PCR. A semnat apoi la 17 octombrie 1944 o cerere de adeziune pentru \xc3\xaencadrare \xc3\xaen Direc\xc8\x9bia General\xc4\x83 a Poli\xc8\x9biei. \xc3\x8en cerere, el afirma: \xe2\x80\x9eVreau s\xc4\x83 lupt \xc3\xaen cadrul Partidului Comunist Rom\xc3\xa2n, pentru dezrobirea clasei muncitoare, pentru dreptatea social\xc4\x83, s\xc4\x83 construim o societate nou\xc4\x83, unde s\xc4\x83 nu existe exploatarea omului de c\xc4\x83tre om\xe2\x80\x9d._NEWLINE_\xc3\x8en martie 1945 a fost \xc3\xaencadrat \xc3\xaen Ministerul Afacerilor Interne \xc8\x99i numit \xc3\xaen func\xc8\x9bia de \xc8\x99ef al Corpului de Detectivi din Direc\xc8\x9bia General\xc4\x83 a Poli\xc8\x9biei, \xc3\xaen care calitate era comandantul Brig\xc4\x83zii Mobile, o unitate SMER\xc8\x98 menit\xc4\x83 s\xc4\x83 distrug\xc4\x83 serviciile de informa\xc8\x9bii existente \xc3\xaen statele ocupate de sovietici \xc3\xaen Europa de Est \xc8\x99i s\xc4\x83 le \xc3\xaenlocuiasc\xc4\x83 cu servicii subordonate structurilor sovietice._NEWLINE_La 1 septembrie 1946, Nicolschi a fost numit \xc3\xaen func\xc8\x9bia de inspector general la Direc\xc8\x9bia General\xc4\x83 a Poli\xc8\x9biei. \xc3\x8en acela\xc8\x99i an s-a c\xc4\x83s\xc4\x83torit cu Iozefina Marcovici, militant\xc4\x83 comunist\xc4\x83 angajat\xc4\x83 \xc3\xaen Direc\xc8\x9bia General\xc4\x83 a Poli\xc8\x9biei \xc8\x99i care era cu opt ani mai \xc3\xaen v\xc3\xa2rst\xc4\x83._NEWLINE_Ca urmare a reorganiz\xc4\x83rii Direc\xc8\x9biei Generale a Poli\xc8\x9biei, la 17 aprilie 1947, Nicolschi devine inspector general al Poli\xc8\x9biei de Siguran\xc8\x9b\xc4\x83. Particip\xc4\x83 \xc8\x99i la \xc8\x99edin\xc8\x9bele de partid. Biroul Organiza\xc8\x9biei de Baz\xc4\x83 nr. 9 din cadrul MAI, unde era \xc3\xaenscris, l-a caracterizat: \xe2\x80\x9eAlexandru Nicolschi are munc\xc4\x83 de conducere \xc3\xaen Direc\xc8\x9bia General\xc4\x83 a Securit\xc4\x83\xc8\x9bii Poporului din 1945 \xc8\x99i p\xc3\xaen\xc4\x83 \xc3\xaen prezent. Munca profesional\xc4\x83 \xc8\x99i-a \xc3\xaensu\xc8\x99it-o bine. Este vigilent fa\xc8\x9b\xc4\x83 de du\xc8\x99manii Partidului \xc8\x99i ai clasei muncitoare. Este ridicat politice\xc8\x99te \xc8\x99i are cuno\xc8\x99tin\xc8\x9be. Este uneori nervos \xc8\x99i distant. Din cauza muncii profesionale de care este absorbit, nu particip\xc4\x83 regulat la \xc8\x99edin\xc8\x9bele de partid. \xc3\x8en general este un tovar\xc4\x83\xc8\x99 de \xc3\xaencredere \xc8\x99i cu mult\xc4\x83 putere de munc\xc4\x83. \xc3\x8en munca sa din MAI a adus multe servicii cauzei partidului\xe2\x80\x9d._NEWLINE_La 1 septembrie 1948, a doua zi dup\xc4\x83 \xc3\xaenfiin\xc8\x9barea Direc\xc8\x9biei Generale a Securit\xc4\x83\xc8\x9bii Poporului, Alexandru Nicolschi a fost avansat \xc3\xaen gradul de general-maior de Securitate, devenind subdirector general (loc\xc8\x9biitor al directorului general) al DGSP. A contribuit la \xc3\xaendep\xc4\x83rtarea grupului Anei Pauker de la conducerea PMR cu acordul Moscovei \xc8\x99i a ordonat arestarea \xc8\x99i anchetarea lui Vasile Luca \xc8\x99i a fostului ministru de interne, Teohari Georgescu. A fost printre cei care s-au ocupat cu organizarea "Experimentului Pite\xc8\x99ti", fiind recunoscut de mai mul\xc8\x9bi fo\xc8\x99ti de\xc8\x9binu\xc8\x9bi ca unul din cei care f\xc4\x83cea vizite regulate \xc3\xaen \xc3\xaenchisoarea Pite\xc8\x99ti, pentru a supraveghea desf\xc4\x83\xc8\x99urarea "reeduc\xc4\x83rii"._NEWLINE_Ca recunoa\xc8\x99tere a meritelor \xc3\xaen consolidarea noului regim politic din Rom\xc3\xa2nia, Nicolschi a fost decorat, la scurt timp dup\xc4\x83 \xc3\xaenfiin\xc8\x9barea Securit\xc4\x83\xc8\x9bii, cu \xc3\xaenaltul \xc8\x99i nou creatul ordin Steaua Republicii Populare Rom\xc3\xa2ne. A continuat s\xc4\x83 se manifeste \xc3\xaen continuare ca agent kaghebist, fiind unul din st\xc3\xa2lpii acestei organiza\xc8\x9bii \xc3\xaen Rom\xc3\xa2nia. Ancheta intern\xc4\x83 din 1968 a dezv\xc4\x83luit c\xc4\x83 Gheorghe Pintilie \xc8\x99i Alexandru Nicolschi ordonaser\xc4\x83 \xc3\xaen 1949 instalarea de microfoane chiar \xc8\x99i \xc3\xaen locuin\xc8\x9ba \xc8\x99i biroul lui Gheorghe Gheorghiu-Dej .  A participat la instructaje KGB \xc3\xaen Bulgaria \xc8\x99i Polonia \xc8\x99i a fost \xc3\xaens\xc4\x83rcinat de Moscova cu misiunea de supraveghere a obedien\xc8\x9bei liderilor noului regim._NEWLINE_\xc3\x8en anii 1953-1961, a fost adjunctul ministrului de interne Alexandru Dr\xc4\x83ghici \xc8\x99i secretar general al Ministerului Afacerilor Interne. \xc3\x8en anul 1959 a absolvit cursurile Institutului de Studii Economice din Bucure\xc8\x99ti, fiind \xc3\xaenaintat la 11 februarie 1959 \xc3\xaen gradul de general-locotenent de Securitate._NEWLINE_Nicolschi a fost trecut \xc3\xaen rezerv\xc4\x83 la 31 ianuarie 1961, prin hot\xc4\x83r\xc3\xa2re a consiliului de mini\xc8\x99tri (HCM), la v\xc3\xa2rsta de numai 46 ani, cu gradul de general-locotenent \xc8\x99i dreptul de a purta uniform\xc4\x83. A primit o pensie substan\xc8\x9bial\xc4\x83 (4.200 lei) \xc8\x99i i s-a permis sa domicilieze \xc3\xaen acela\xc8\x99i apartament luxos din str. Olga Bancic nr. 7, care \xc3\xaei fusese repartizat c\xc3\xa2nd era subdirector al Securit\xc4\x83\xc8\x9bii Poporului._NEWLINE_P\xc3\xa2n\xc4\x83 la revolu\xc8\x9bia din decembrie 1989, s-a aflat sub supravegherea Securit\xc4\x83\xc8\x9bii pentru a fi \xc3\xaempiedicat s\xc4\x83 ia leg\xc4\x83tura cu agentura KGB din Rom\xc3\xa2nia.\n_START_SECTION_\nJudecarea sa\n_START_PARAGRAPH_\n\xc3\x8en toamna anului 1991, Procuratura General\xc4\x83, la sesizarea Asocia\xc8\x9biei Fo\xc8\x99tilor De\xc8\x9binu\xc8\x9bi Politici (AFDP), i-a instrumentat lui Nicolschi un dosar penal de inculpare pentru abuzuri \xc3\xaen func\xc8\x9bie \xc8\x99i crime. \xc3\x8en dou\xc4\x83 interviuri \xc3\xaen pres\xc4\x83, Nicolschi s-a declarat nevinovat, sus\xc8\x9bin\xc3\xa2nd c\xc4\x83 el a luptat numai \xc3\xaempotriva legionarilor \xc8\x99i fasci\xc8\x99tilor. Direc\xc8\x9bia I de Cercet\xc4\x83ri Penale a emis la 15 aprilie 1992 o cita\xc8\x9bie pe numele lui Nicolschi, pentru audieri, cita\xc8\x9bia fiindu-i \xc3\xaenm\xc3\xa2nat\xc4\x83 personal \xc3\xaen aceea\xc8\x99i zi de procurorul \xc8\x98erban Niculescu._NEWLINE_Alexandru Nicolschi a decedat \xc3\xaen somn \xc3\xaen diminea\xc8\x9ba zilei de 16 aprilie 1992,  doar cu o zi \xc3\xaenaintea prezent\xc4\x83rii sale la Procuratura General\xc4\x83, unde urma s\xc4\x83 fie anchetat. Medicul legist a stabilit cauza mor\xc8\x9bii: un infarct. \xc3\x8en ziua urm\xc4\x83toare, Procuratura a procedat la recunoa\xc8\x99terea cadavrului care era \xc3\xaentins pe o mas\xc4\x83 din sufragerie. Cadavrul lui Nicolschi a fost incinerat a treia zi la crematoriul Cenu\xc8\x99a.  O fotografie a lui Nicolschi preg\xc4\x83tit pentru incinerare a fost publicat\xc4\x83 atunci \xc3\xaen revista Zig Zag.'